
Az autokrácia államelméleti kérdései

A dolgozat az autokrácia kormányformáját tárgyalja, államelméleti szempontok alapján. Kiindulási pont, hogy az autokrácia lényegesen eltér más kormányformáktól, mivel az autokrácia létrejövetele, sikere és fennmaradása csupán egyetlen személytől függ, más kormányformákkal ellentétben.
A dolgozat első lépésben elhatárolja az autokráciát több, hasonló fogalomtól, mint például: despotizmus, zsarnokság, diktatúra, junta, monarchia. Az elhatárolást alapul véve, a dolgozat összeállít egy rövid áttekintést az autokrácia egyedi ismérveiről.
Ezt követően részletesen taglalja a történelmi autokráciákat, kezdve az ókori Egyiptomtól, egészen a XX. század első felében létrejövő rezsimekig. Ennek során felállítja az autokráciákat jellemző történelmi folyamatok láncolatát.
Következő lépésben elemzésre kerül az autokrácia kialakulása, ezen belül is az autokrata esszenciális tulajdonságai és az autokráciához szükséges társadalmi körülmények.
A kialakulás után a dolgozat vizsgálja az autokrácia felépítést, szerkezetét. Részletesen kitér az autokratikus államszerkezetre, a hatalomgyakorlás módjaira és az érdekcsoportok szerepére.
Ezután az autokrácia megítélése következik. A dolgozat alaposan minősíti az autokratikus kormányformát több államelméleti szempontból, mint például a döntéshozatal gyorsasága vagy a végrehajtás hatékonysága.
Végezetül a dolgozat kitér néhány modernkori autokráciára, mint például Észak-Korea vagy Zimbabwe. Ezen felül, megkísérel tendenciákat is felállítani a jövőre nézve. 



